钦定古今图书集成/方舆汇编/职方典/第1499卷 > 水利附
## 钦定古今图书集成/方舆汇编/职方典/第1499卷 > 水利附

本府

龙宝堤　在龙宝潭下。堤长四百馀丈，明知府马卿筑以备旱。

桃树渠　：在府治南二十五里。

南供渠　在府治西南二十里，灌南甸诸田。小柳场闸　，明知府马卿筑。嘉靖间，知府周集增筑，高百丈。

漾弓江坝　播种时作坝障水，工毕而坝去。温水河渠　溉鹤𦐂、孝廉、前蒿三村田，西墩泉堤　同知张廷俊修，民甚利之。

西龙潭　渠少田多，其利未溥。知府马卿念军民乏水，乃躬诣潭堤而增修之，更凿一大潭于其下，名曰“龙宝。” 用石闸以蓄泄，计田亩以分流，于是旱涝有备，而水利溥焉。

逢密黑龙潭　在泉山麓。泉出黑深洞，去郡治约三十里许，与香米潭近。二水合灌军民田地十有一村屯。先时堤坝俱坏，深为民患，近者垦之，远者荒焉。至明正德十一年，同知张廷俊甃石为坝，伐木为闸，俾水出入有时，远近俱利矣。

军民立石，有郡人陆云逵记。

石朵潭　，同知张廷俊修，灌溉军民屯田千馀亩。

西登泉　，泉之出甚涌，苦其散漫，浅而难容。同知张廷俊筑高数尺，壅其两旁，使水聚而不散，深而能容。经流三十里，灌西登等四村。近于康熙五十年河泛，冲坏旧坝，伤民田居。土官通判高宏改沟筑堤，费工三千有馀，利视前更溥，灌溉三闸等十八村。

北青龙潭　潭处甚高，决之即竭。同知张廷俊修为上、中、下三闸：上闸灌等庄村屯，中闸灌河畔村屯，下闸灌妙登等三处村屯，民咸照闸放，不致侵凌，沿为定制。

南供河　水之源，发自山神哨，东抵漾弓江，南甸之田，咸资溉焉。维时有豪强窥利，伪报开垦，以输赋为名，意欲从中途邀截之。知府王昂得其情，乃追帖削册，以杜奸谋，刻石为制，自是而南甸诸民壅流之患绝矣。有杨士云撰《记》。三闸河、西登二村　郡境。漾弓江出自丽江，势处最下，旱则不受其益，涝则深受其害。知府马卿巡视水利，村民洪筹山等言：“二村田地与丽江相连，惟自丽江筑坝引流而下，庶可溉灌，不致荒芜。” 马卿乃移文丽江，著仓副叶大功、会把事和初承，率张、董二老人鸠工于漾弓江甃石筑坝，高丈许，沿山开渠道，深七尺，阔如之。坝名曰新城，渠名曰灵济，而水利永矣。

小柳场龙潭　，潭分三闸，知府马卿新筑也。旧时任其出入，每多不拘，知府周集，增筑百尺。今则计田之多少，准乎闸之浅深，沿而不改，民其永利也哉！

仙女井　在府一百三十里半子山北大凹石床下，涌出，自地中伏流半里许，始泄出为二流，民皆利之。

剑川州崖场水坝　，在州西十里。干旱之年，近城西菌赖其灌溉。古以哨兵守之，一有渗漏，即行修补。后因口粮奉裁，看守无人，遂至倾圯。协镇马声捐修，不久又废。

丁卯城水塘　罗尤邑水塘　西庄水塘汉登水塘　俱有税粮。详见《赋役》。

海堰　猪卷场、西庄、汉登三村，田近海滨，遇阴雨泛涨，濒海淹没。州牧张国卿亲督村民，沿海筑堤，堤边植柳，而水患渐息。每村复徭役一人巡守，海防始固，须时加修补。

百节、规槽　、小甸、江场渡、下登三村，旧无水源，郡人金吾段晅度地捐赀，开沟，导易堤坪，水由规槽灌溉各村田地，为利甚溥。村人递年每亩以升米报其功，至今仍之。其规槽跨大河，河阔三十四丈。规槽接连，两两相并，长木高撑，水自半空流注小甸，两槽两附，自东注西。江场渡、下登四槽合并，自南注北。每岁清明，“村人集众伐木修补。其江场渡规水直达汉登，汉登系灌塘水，江场渡水利贪财，将规槽官水盗卖出界。江场渡反有灌溉不足者，每致争讼，宜加严禁。” 以上各村，因艰于水，其田俱以《中则》起科。

石菜渠　在剑川州南，利田亩。